DA Den Europæiske Unions Tidende CE 84/257

(2004/C 84 E/0305)

SKRIFTLIG FORESPØRGSEL E-3883/03

af Roberta Angelilli (UEN) til Kommissionen

(16. december 2003)

Om: Alcatel Italia: EU-midler til telekommunikationssektoren

Alcatel Italia har forelagt en omstruktureringsplan, som indebærer, at to af selskabets virksomheder i Italien vil blive lukket, selv om de pågældende to virksomheder har en førende position inden for telekommunikation. Der er imidlertid talrige EU-programmer til støtte af teknologisk innovation, f.eks. programmet eEurope, der giver mulighed for bl.a. gennem Den Europæiske Socialfond at yde støtte til investeringer i bredbåndsinfrastruktur i tilbagestående områder. Som led i foranstaltningerne til støtte af bredbåndsteknologi forventes der inden for en periode af fem år at ville blive gjort investeringer for 1 680 mio. EUR, som vil blive finansieret dels med EU-midler, dels gennem projektfinansieringsredskabet.

Kan Kommissionen på denne baggrund oplyse:

1. I hvilket omfang kan Alcatel Italia nyde godt af disse finanseringsmuligheder?

2. I hvilket omfang kan Alcatel Italia nyde godt af de finansieringsmuligheder, der indgår i Galileo-projektet og det sjette rammeprogram for forskning?

3. Hvilke andre finansielle redskaber overvejes der for telekommunikationssektoren i de kommende år?

Supplerende svar afgivet på Kommissionens vegne af Erkki Liikanen

(15. april 2004)

Alcatel kan som leverandør af satellitteknologi afgive bud på levering af hardware til etablering af Galileo-systemet. I øjeblikket er Alcatel Italia ikke involveret i finansiering vedrørende Galileo-projektet. Hvad angår det sjette rammeprogram for forskning kan virksomheden ansøge om finansiering under de forskellige underprogrammer. Indtil nu har Alcatels involvering i det sjette rammeprogram været begrænset til et bud i forbindelse med det strategiske mål 2.3.5 forskningsnetværkseksperimenter, hvor Alcatel Italia deltager som del af et konsortium med 13 andre medlemmer (der er anmodet om en støtte på 1 240 000 EUR).

Med de nye strukturpolitiske retningslinjer, Kommissionen har vedtaget for højhastighedsinfrastrukturen som led i de medfinansierede programmer under strukturfondene (1), hvormed målsætningerne for handlingsplanen e-Europe 2005 skal iværksættes, vil der blive ydet et bidrag til at udstrække informationssamfundet til også at omfatte de mindst gunstigt stillede regioner, der med frie markedsmekanismer ikke ville blive dækket (landdistrikter og isolerede områder).

I de nye strukturpolitiske retningsliner fastlægges almene kriterier og driftsmæssige principper for at kunne nyde godt af interventionerne fra Den Europæiske Fond for Regionaludvikling (EFRU) (behov for en strategisk regional ramme, geografisk målrettethed, teknologisk neutralitet, åben adgang). Dette dokument er udarbejdet med regionerne som målgruppe for deres vurdering og udvælgelse af investeringsprojekter vedrørende elektronisk kommunikation, herunder investeringer i andengenerations mobiltelefoni, hvor sådanne investeringer ikke er rentable.

Det bør bemærkes, at udvælgelse af projekter og deres administration udelukkende hører hjemme under de nationale myndigheders ansvarsområde, under hensyntagen til fællesskabsretten og -principperne (konkurrence, offentlige udbud osv.).

I medfør af artikel 2, stk. 1, litra b), i Europa-Parlamentets og Rådets forordning (EF) nr. 1783/1999 af 12. juli 1999 om Den Europæiske Fond for Regionaludvikling (2) kan der ydes støtte til finansiering af »oprettelse og udvikling af transeuropæiske net i telekommunikationssektoren«. Herudover specificeres det i Kommissionens retningslinjer af 28. juli 2003, at strukturfondene bør støtte regionerne med at fremme efterspørgselssiden af informationssamfundet, navnlig virksomhedernes og institutionernes evne til reelt at anvende informations- og kommunikationsteknologi (IKT).

Der fokuseres på infrastruktur og ikke driftsomkostninger.

Det bør bemærkes, at godkendelsen af IKT-projekter til finansiering under strukturfondene er pålagt medlemsstaternes enkelte bevillingsmyndigheder.

(1) SEK(2003)895.

(2) EFT L 213 af 13.8.1999.